Lewende haaie in houer by lughawe gekry | Maroela Media
Daar is beslag gelê op vier lewende haaie, 'n lewende ietermago, 700 kg perlemoen asook ivoor en renosterhorings in Suid-Afrika tydens 'n maand lange wêreldwye poging om stropery hok te slaan.
Albi Modise, woordvoerder van die departement van omgewingsake, het Woensdag gesê 13 verdagtes is ook in Suid-Afrika in hegtenis geneem op aanklagte wat verband hou met die onwettige handel van wild.
Modise het gesê die sukses spruit uit 'n veldtog van Interpol se Wildlife Crime Working Group wat in Mei wêreldwyd gehou is onder die vaandel van Operation Thunderstorm. Die veldtog se doel is om teen die wêreldwye onwettige handel van wild en hout op te tree en sindikate wat oor landsgrense handel dryf, op te spoor.
"Volgens Interpol is altesaam 1 974 beslagleggings wêreldwyd in 92 lande gedoen en 1 400 mense is in hegtenis geneem. Van die beslagleggings sluit in 43 ton wildsvleis (beer, olifant, krokodil, walvis en sebra), 1,3 ton onverwerkte ivoor, 27 000 reptiele (krokodille, skilpaaie en slange) en byna 4 000 voëls (pelikane, volstruise, papegaaie en uile). Daar is ook beslag gelê op 48 lewende ape, 14 groot katte (tiere, leeus, luiperds en jaguars) en tonne hout," het Modise gesê.
In Suid-Afrika het die Valke, beamptes van die Suid-Afrikaanse Inkomstediens (SAID), die Groen Skerpioene, SANParke en die departement van landbou, bosbou en visserye kragte saamgesnoer om die veldtog te ondersteun.
"Een van die suksesse wat die rolspelers in Suid-Afrika behaal het, was toe vier lewende bedreigde sandhaaie in 'n houer by die Kaapstad-lughawe gevind is. Die houer was vir Nederland bestem en die haaie was van Port Alfred afkomstig. Die vonds is 'n aanduiding dat die probleem van haaismokkelary groter is as wat aanvanklik gedink is aangesien die vraag na lewende haaie vir akwariums wêreldwyd toeneem."
Twee van die 13 verdagtes is in Gauteng in hegtenis geneem vir die handel van renosterhoring. Nog twee is by die Ramatlabama-grenspos tussen Suid-Afrika en Botswana in hegtenis geneem vir die besit van ivoor. Ses is in Pretoria in hegtenis geneem vir die besit van 'n ietermago. Drie mans is in Walkerville in hegtenis geneem vir die besit van 700 kg perlemoen met 'n waarde van R3,5 miljoen.
DA vra oor voorwaardes van jongste Eskom-lening
You Will Realize That You Cannot Eat Money
Geld gierigheid het 'n siekte geword. Hoe meer die Satan het, hoe meer wil hy hê.
Dankie vir die berig……wil iemand asb. die berig deurstuur na "De Telegraaf" , "De Volkskrant" in Nederland, die berig sal wel groot belangstelling opwek by die algemene publiek.